Document ID: 32013R1004

KOMISJONI MÄÄRUS (EL) nr 1004/2013,
15. oktoober 2013,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses 8-hüdroksükinoliini, tsüprokonasooli, tsüprodiniili, fluopüraami, nikotiini, pendimetaliini, pentiopüraadi ja trifloksüstrobiini jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a,
ning arvestades järgmist:
(1)
Pendimetaliini ja trifloksüstrobiini jääkide piirnormid on sätestatud määruse (EÜ) nr 396/2005 II lisas ja III lisa B osas. Tsüprokonasooli, tsüprodiniili, fluopüraami, nikotiini ja pentiopüraadi jääkide piirnormid on sätestatud määruse (EÜ) nr 396/2005 III lisa A osas. 8-hüdroksükinoliini jääkide piirnorme ei ole määruse (EÜ) nr 396/2005 II ega III lisas sätestatud ning seda ei ole kantud ka IV lisasse, seega kohaldatakse vaikimisi väärtust 0,01 mg/kg.
(2)
Seoses kasutusloa andmisega toimeainet 8-hüdroksükinoliini sisaldava taimekaitsevahendi kasutamiseks tomatite puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Tsüprokonasooli kohta on selline taotlus esitatud kasutamiseks sinepiseemnete ja põldtudra puhul. Tsüprodiniili kohta on selline taotlus esitatud kasutamiseks rediste ja mittesöödava koorega kõrvitsaliste puhul. Pendimetaliini kohta on selline taotlus esitatud kasutamiseks aed-piimjuure, juurselleri, kaalika, naeri, selleri ja taimeteede (juured) puhul. Trifloksüstrobiini kohta on selline taotlus esitatud kasutamiseks kaunadega ubade puhul.
(4)
Määruse (EÜ) nr 396/2005 artikli 8 kohaselt hindasid asjaomased liikmesriigid kõnealuseid taotlusi ja hindamisaruanded edastati komisjonile.
(5)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas kavandatud jääkide piirnormide kohta põhjendatud arvamused (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(6)
Toiduohutusamet jõudis oma põhjendatud arvamustes järeldusele, et tsüprokonasooli kasutamise kohta sinepiseemnete ja põldtudra puhul ei ole esitatud piisavalt andmeid, mille põhjal saaks kehtestada uued jääkide piirnormid, mis kehtiksid ainult ELi põhjaosas. Seoses pendimetaliini kasutamisega juurselleri, kaalika, naeri ja selleri puhul jõudis toiduohutusamet järeldusele, et esitatud andmed ei ole uute jääkide piirnormide kehtestamiseks piisavad.
(7)
Muude taotluste kohta tegi toiduohutusamet järelduse, et kõik andmete suhtes kehtivad nõuded on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt hinnangule Euroopa 27 spetsiifilise tarbijarühma kokkupuute kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete suures koguses tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(8)
Pentiopüraadi kohta esitas taotleja lisateavet, mille kohaselt on pentiopüraadi ainevahetus geneetiliselt muundatud põllukultuurides võrreldav selle ainevahetusega vastavates tavapärastes kultuurides. Selleks et hoida ära kaubandustõkete tekkimine päevalilleseemnete, rapsiseemnete, sojaubade ja puuvillaseemnete importimise korral, on vajalik kehtestada kõrgemad jääkide piirnormid. Nimetatud ainete jääkide piirnormid tuleks seepärast sätestada määruse (EÜ) nr 396/2005 III lisa A osas.
(9)
Seoses fluopüraamiga on määruses (EL) nr 270/2012 (3) kehtestatud mitme toote puhul ajutised jääkide piirnormid, mis kehtivad 31. detsembrini 2013, kuni jääkide kohta esitatakse lisateavet. Kõnealune teave esitati 17. detsembril 2012 Saksamaale, mis on nimetatud aine puhul hindav liikmesriik. Selleks et hindaval liikmesriigil oleks kõnealuse teabe hindamiseks ja hindamisaruande koostamiseks ning toiduohutusametil selle aruande hindamiseks ja komisjonil otsuse tegemiseks piisavalt aega, on asjakohane pikendada kõnealuste jääkide piirnormide kehtivusaega alates käesoleva määruse avaldamise kuupäevast kaheks aastaks.
(10)
Seoses nikotiiniga on määruses (EL) nr 812/2011 (4) kehtestatud tee, taimeteede, maitseainete, kibuvitsamarjade ja värskete maitsetaimede puhul ajutised jääkide piirnormid, mis kehtivad 14. augustini 2013, kuni nikotiini loodusliku esinemise või moodustumise kohta asjaomastes toodetes esitatakse uut teavet ja see teave on hinnatud. Komisjonile teatati teadusprojektist kõnealustes kultuurides esineva nikotiini allikate uurimiseks. Võttes arvesse projekti eeldatavat kestust ja et komisjonil oleks piisavalt aega otsuse tegemiseks, on asjakohane pikendada kõnealuste jääkide piirnormide kehtivusaega alates käesoleva määruse avaldamise kuupäevast kolmeks aastaks.
(11)
Tuginedes toiduohutusameti põhjendatud arvamustele ja võttes arvesse uurimisaluse küsimusega seotud tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõike 2 vastavate nõuetega.
(12)
Määrust (EÜ) nr 396/2005 tuleks seepärast vastavalt muuta.
(13)
Õiguskindluse huvides tuleks nikotiini suhtes kehtestatud sätteid kohaldada alates 15. augustist 2013.
(14)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Nikotiini puhul, mis esineb kibuvitsamarjades (koodnumber 0154050), värsketes maitsetaimedes (0256000) ja tees (koodnumber 0610000), taimeteedes (koodnumber 0630000) ja maitseainetes (koodnumber 0800000) kohaldatakse käesolevat määrust siiski alates 15. augustist 2013.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. oktoober 2013

Labels: 1
17
0
3
6